b'\n_START_ARTICLE_\nAnita V\xc3\xa4lkki\n_START_SECTION_\nUra laulajana\n_START_PARAGRAPH_\nV\xc3\xa4lkin ura alkoi Valkeakosken tehdaspalokunnan n\xc3\xa4ytt\xc3\xa4m\xc3\xb6ll\xc3\xa4 15-vuotiaana. Sotavuosien j\xc3\xa4lkeen h\xc3\xa4net kiinnitettiin Kokkolan Ty\xc3\xb6v\xc3\xa4en N\xc3\xa4ytt\xc3\xa4m\xc3\xb6\xc3\xb6n, jossa h\xc3\xa4n esitti erityisesti operetti- ja muita musiikkiosia. Vaasan suomalainen teatteri solmi V\xc3\xa4lkin kanssa sopimuksen vuonna 1952. Operettimenestys Kokkolassa oli saanut V\xc3\xa4lkin aloittamaan lauluopinnot Raili Kahilaisen johdolla 1940-luvun lopulla ja h\xc3\xa4n jatkoi opintoja Vaasassa opettajanaan Tyyne Hase._NEWLINE_Anita V\xc3\xa4lkki piti ensikonserttinsa Helsingiss\xc3\xa4 vuonna 1954. Lahjakkaan laulajan \xc3\xa4\xc3\xa4ni huomattiin heti. Hase ilmoitti oppilaansa t\xc3\xa4m\xc3\xa4n tiet\xc3\xa4m\xc3\xa4tt\xc3\xa4 Suomalaisen oopperan koelauluun, koska pelk\xc3\xa4si t\xc3\xa4m\xc3\xa4n lahjojen menev\xc3\xa4n muuten hukkaan. Tunti koelaulun j\xc3\xa4lkeen V\xc3\xa4lkill\xc3\xa4 oli kiinnitys taloon. H\xc3\xa4n debytoi Imre K\xc3\xa1lm\xc3\xa1nin operetin kreivit\xc3\xa4r Marizana vuonna 1955, ja menestyksekk\xc3\xa4\xc3\xa4n koeajan j\xc3\xa4lkeen h\xc3\xa4n sai valita ensimm\xc3\xa4isen suuren roolinsa. Valinta oli V\xc3\xa4lkille itsest\xc3\xa4\xc3\xa4nselv\xc3\xa4: Toscasta tuli yksi V\xc3\xa4lkin uran loistorooleista. Vuonna 1956 V\xc3\xa4lkki sai lauluopettajakseen maineikkaan Lea Piltin._NEWLINE_V\xc3\xa4lkin kansainv\xc3\xa4linen ura alkoi vuonna 1960 vierailulla Tukholman kuninkaalliseen oopperaan Valkyyrioiden Br\xc3\xbcnnhilden\xc3\xa4. Sana loistavasta sopraanosta alkoi kiiri\xc3\xa4, ja V\xc3\xa4lkki kutsuttiin takaisin Tukholmaan Aidana ja Toscana sek\xc3\xa4 koelaulamaan Lontooseen sir Georg Soltille ja David Websterille. Anita V\xc3\xa4lkki debytoi Lontoossa Br\xc3\xbcnnhilden\xc3\xa4 vuonna 1961, ja sen j\xc3\xa4lkeen h\xc3\xa4net kutsuttiin New Yorkin Metropolitan-oopperaan laulamaan samaa roolia. Metropolitanin debyytti tapahtui jo seuraavan vuoden tammikuussa. Vuonna 1962 V\xc3\xa4lkki vieraili ainakin Saksassa, Espanjassa, Ruotsissa, Meksikossa, Englannissa ja It\xc3\xa4vallassa. Vuodesta 1963 V\xc3\xa4lkki oli kiinnitettyn\xc3\xa4 Wienin valtionoopperaan. H\xc3\xa4n teki edelleen vierailuja Yhdysvaltoihin ja useisiin Euroopan maihin esiintyen sek\xc3\xa4 oopperalavoilla, ett\xc3\xa4 orkesterien solistina. V\xc3\xa4lkki teki laajan Euroopan-kiertueen Helsingin kaupunginorkesterin kanssa vuonna 1965 ja konsertoi muun muassa Zubin Mehtan johdolla Los Angelesin Filharmonikoiden kanssa vuosina 1966\xe2\x80\x931967._NEWLINE_Vuoden 1967 lopulla V\xc3\xa4lkki k\xc3\xa4rsi terveysongelmista ja joutui olemaan toipilaana usean kuukauden ajan. T\xc3\xa4st\xc3\xa4 huolimatta V\xc3\xa4lkki jatkoi esiintymisi\xc3\xa4\xc3\xa4n jo vuoden 1968 helmikuussa laulaen Valkyyrioita Saksassa, Wagner-konserttien sarjan Hollywood Bowlissa Zubin Mehtan johdolla ja Jumalten tuhon Br\xc3\xbcnnhilden Scottish Operan Nibelungin sormus -tetralogian viimeisess\xc3\xa4 osassa. Vuoden 1968 lopulla V\xc3\xa4lkki lauloi p\xc3\xa4\xc3\xa4roolia Richard Straussin Elektrassa, jota esitettiin ensi kertaa Suomessa. H\xc3\xa4n vieraili viel\xc3\xa4 Saksassa ja Englannissa ja neuvotteli sopimuksesta muun muassa M\xc3\xbcnchenin valtionoopperan kanssa. Jatkuva koti-ik\xc3\xa4v\xc3\xa4, huono omatunto perheen laiminly\xc3\xb6misest\xc3\xa4 ja toivo mahdollisuudesta jatkaa uraa Helsingiss\xc3\xa4 saivat V\xc3\xa4lkin kuitenkin asettumaan pysyv\xc3\xa4sti Suomeen vuoden 1969 lopulla._NEWLINE_Kaudella 1969\xe2\x80\x931970 V\xc3\xa4lkki lauloi Helsingiss\xc3\xa4 kuitenkin vain Turandotin, eik\xc3\xa4 h\xc3\xa4nelle tarjottu 1970-luvun ensimm\xc3\xa4isin\xc3\xa4 kausina lainkaan rooleja Kansallisoopperassa. Huhuttiin V\xc3\xa4lkill\xc3\xa4 olleen erimielisyyksi\xc3\xa4 ylikapellimestari Jussi Jalaksen kanssa ja sen vaikuttaneen V\xc3\xa4lkin hyllytt\xc3\xa4miseen. Vuosikymmenen alussa V\xc3\xa4lkki konsertoi sinfoniaorkesterien kanssa, esiintyi televisiossa ja teatterilavoilla. H\xc3\xa4nest\xc3\xa4 tehtiin my\xc3\xb6s el\xc3\xa4m\xc3\xa4kerta Taiteen vuoksi. Vuonna 1972 V\xc3\xa4lkki vieraili j\xc3\xa4lleen Kansallisoopperassa, t\xc3\xa4ll\xc3\xa4 kertaa Tannh\xc3\xa4userin Elisabethina. Vierailut jatkuivat Isoldena ja Toscana. V\xc3\xa4hitellen V\xc3\xa4lkki vaihtoi mezzosopraano- ja karakt\xc3\xa4\xc3\xa4rirooleihin. Vuodesta 1975 alkaen h\xc3\xa4n lauloi Savonlinnan oopperajuhlilla, ja h\xc3\xa4net n\xc3\xa4htiin Olavinlinnan lavalla aina 1980-luvun lopulle asti. Metropolitan-oopperassa New Yorkissa V\xc3\xa4lkki lauloi viimeisen kerran Kaisana Aulis Sallisen Punaisessa viivassa vuonna 1983 Kansallisoopperan vierailun\xc3\xa4yt\xc3\xb6ksiss\xc3\xa4.\n_START_SECTION_\nLaulupedagogi\n_START_PARAGRAPH_\nVuonna 1982 Anita V\xc3\xa4lkki kutsuttiin Sibelius-Akatemiaan opettamaan. H\xc3\xa4nest\xc3\xa4 tuli pian kaikkein halutuin lauluopettaja opiskelijoiden keskuudessa. V\xc3\xa4lkin oppilaita olivat muun muassa Airi Tokola, Margareta Haverinen, Helena Juntunen, Tove \xc3\x85man, Satu Sippola-Nurminen, Johanna Rusanen-Kartano, Margit Westerlund ja P\xc3\xa4ivi Nisula, jotka kaikki ovat voittaneet kansallisia kilpailuja, kuten Timo Mustakallio -laulukilpailun tai Lappeenrannan laulukilpailun. V\xc3\xa4lkill\xc3\xa4 oli oppilaita my\xc3\xb6s ulkomailta, esimerkiksi Tallinnan Oopperan suosittu sopraano Heli Veskus._NEWLINE_V\xc3\xa4lkki toimi laulutaiteen lehtorina ja yksityisopettajana aina 2000-luvulle saakka. Anita V\xc3\xa4lkin laulupedagogiikkaa on tutkinut Tove \xc3\x85man opinn\xc3\xa4ytety\xc3\xb6ss\xc3\xa4\xc3\xa4n Sibelius-Akatemiaan.\n_START_SECTION_\nKollegat ja esikuvat\n_START_PARAGRAPH_\nV\xc3\xa4lkki konsertoi ymp\xc3\xa4ri maailmaa eri orkesterien kanssa. H\xc3\xa4n teki yhteisty\xc3\xb6t\xc3\xa4 useiden aikansa merkitt\xc3\xa4vimpien kapellimestareiden, kuten Zubin Mehtan, Sir Georg Soltin, Sir John Barbirollin ja Eugen Ormandyn kanssa._NEWLINE_V\xc3\xa4lkki piti itse Kirsten Flagstadia merkitt\xc3\xa4vimpin\xc3\xa4 innoittajana ja esikuvana urallaan. Monissa arvosteluissa V\xc3\xa4lkki\xc3\xa4 verrattiinkin Flagstadiin ja h\xc3\xa4nt\xc3\xa4 pidettiin t\xc3\xa4m\xc3\xa4n luontaisena seuraajana. V\xc3\xa4lkin laulunopettaja Lea Piltti koetti saada h\xc3\xa4net Flagstadin oppilaaksi 1960-luvun alussa, mutta Flagstadin terveys ei sallinut t\xc3\xa4m\xc3\xa4n en\xc3\xa4\xc3\xa4 opettaa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAnita V\xc3\xa4lkki avioitui ensimm\xc3\xa4isen kerran vuonna 1949, tyt\xc3\xa4r Raija syntyi vuonna 1950, ja lyhyt avioliitto p\xc3\xa4\xc3\xa4ttyi vuonna 1951. V\xc3\xa4lkki avioitui uudelleen viulisti, kapellimestari Usko Aron (1922\xe2\x80\x931992) kanssa vuonna 1960. V\xc3\xa4lkki kuoli pitk\xc3\xa4n sairauden uuvuttamana 27. huhtikuuta 2011.\n_START_SECTION_\nAnita V\xc3\xa4lkki -seura ry.\n_START_PARAGRAPH_\nVuonna 2010 perustettu Anita V\xc3\xa4lkki -seura \xe2\x80\x9dkunnioittaa Anita V\xc3\xa4lkin muistoa sek\xc3\xa4 h\xc3\xa4nen el\xc3\xa4m\xc3\xa4nty\xc3\xb6t\xc3\xa4\xc3\xa4n suomalaisen laulutaiteen hyv\xc3\xa4ksi ja edist\xc3\xa4\xc3\xa4 h\xc3\xa4nen kehitt\xc3\xa4m\xc3\xa4ns\xc3\xa4 laulupedagogian mukaista opetusty\xc3\xb6t\xc3\xa4\xe2\x80\x9d. Seura j\xc3\xa4rjest\xc3\xa4\xc3\xa4 muun muassa konsertteja, joissa esiintyv\xc3\xa4t V\xc3\xa4lkin oppilaat ja kollegat, sek\xc3\xa4 julkaisee V\xc3\xa4lkin esiintymisist\xc3\xa4 l\xc3\xb6ytyneit\xc3\xa4 tallenteita._NEWLINE_Seura my\xc3\xb6s luetteloi ja j\xc3\xa4rjest\xc3\xa4\xc3\xa4 V\xc3\xa4lkin j\xc3\xa4\xc3\xa4mist\xc3\xb6\xc3\xa4, joka on nimetty Anita V\xc3\xa4lkki -kokoelmaksi. Kokoelmasta on tarkoitus koota kotimuseo ja j\xc3\xa4rjest\xc3\xa4\xc3\xa4 n\xc3\xa4yttelyit\xc3\xa4 konserttien ja muiden tapahtumien yhteydess\xc3\xa4.'